На основу чл. 109. и чл.119. ст.1. тачка 1. Закона о основама система образовања и васпитања ("Службени гласник РС", 88/17; даље: Закон), чл.68. ст.1. тачка 1., чл.156. ст.1. тачка 7) и чл.157. Статута Прехрамбено хемијске школе у Нишу, уз учешће Савета родитеља Школе и позитивног мишљења Ученичког парламента, Школски одбор је на седници одржаној 27.02.2018. године донео,

**П Р А В И Л Н И К**

**О МЕРАМА, НАЧИНУ И ПОСТУПку**

**ЗАШТИТЕ И БЕЗБЕДНОСТИ УЧЕНИКА**

**ПРЕХРАМБЕНО-ХЕМИЈСКЕ ШКОЛЕ У НИШУ**

*Пречишћен текст*

**1. ОПШТЕ ОДРЕДБЕ**

***Члан 1.***

 Овим Правилником, у складу са Законом о основама система образовања и васпитања, утврђују се мере, начин и поступак заштите и безбедности ученика Прехрамбено-хемијске школе у Нишу (у даљем тексту: Школа ) за време:

1. одржавања образовно - васпитног процеса у згради Школе, школском дворишту и непосредној околини;
2. других активности које организује Школа, и то:
* за време организовања екскурзија и излета,
* за време извођења ваннаставних активности у организацији Школе:

а) спортска и друга такмичења и манифестације,

б) посета музејима, позориштима, другим школама и организацијама.

***Члан 2.***

 Школа је дужна да упозна ученике, запослене и родитеље, на почетку школске године са мерама заштите и безбедности ученика, запослених, посетилаца, имовине и објекта Школе.

 Ученици имају право на заштиту и безбедност од:

поступака других лица,

болести и повреда,

пожара, поплаве, елементарних непогода и других природних појава које могу угрозити безбедност.

***Члан 3.***

 Одредбе овог Правилника обавезни су да поштују запослени у Школи, ученици, родитељи, односно старатељи ученика и трећа лица када се налазе у школској згради, школском дворишту или на другом месту на коме се остварује образовно-васпитни рад или друга активност у организацији Школе.

 Запослени, родитељи и ученици обавезни су да директору, помоћнику директора, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност ученика.

 Одељењске старешине и наставници који са ученицима обрађују одговарајуће програмске садржаје обавезни су да ученике упознају са опасностима са којима се могу суочити за време остваривања образовно-васпитног рада и других активности које организује Школа, као и са начином понашања којим се те опасности избегавају или отклањају.

**2. МЕРЕ ЗАШТИТЕ**

***Члан 4.***

 У циљу заштите и безбедности ученика у Школи, утврђују се следеће мере:

1. Забрана физичког и вербалног нарушавања интегритета личности ученика од стране запослених у Школи, других ученика, родитеља и посетилаца;
2. Забрана ношења предмета који могу угрозити безбедност ученика (ватрено и хладно оружје, предмети који могу нанети повреде)
3. Заштита од дискриминације ученика од стране запослених у Школи, других ученика и посетилаца;
4. Организовање дежурства наставника и помоћно-техничког особља за време редовног одвијања наставе и за време реализовања специфичних ваннаставних активности;
5. Организовање физичког обезбеђења од стране овлашћених лица, уз сагласност Савета родитеља Школе;
6. Заштита и безбедност на такмичењима, екскурзијама и другим сличним активностима;
7. Адекватно осветљење школског дворишта и простора испред школског објекта;
8. Забране окупљања непознатих лица у школском дворишту за време одржавања наставе и у вечерњим сатима,
9. Друге мере које пропишу:

 а) Надлежни органи локалне самоуправе,

 б) Надлежни органи МУП-а Републике Србије,

 в) Надлежни органи Министарства просвете Републике Србије,

 г) Надлежни Центар за социјални рад.

 Посебна обавеза директора и помоћника директора је да проверавају да ли се спроводе мере за остваривање заштите и безбедности ученика.

 Провера из претходног става овог члана врши се без најаве.

***Члан 5.***

Мере, радње као и поступци за њихово спровођење предузимају се у циљу заштите и безбедности ученика, запослених и објеката Школе од опасности којима могу бити изложени и то:

1. Опасност од пожара,
2. Опасност од струјног удара,
3. Опасност од поплава, земљотреса и осталих елементарних непогода,
4. Опасност од неовлашћеног уласка у објекат, присвајања и злоупотребе имовине Школе,
5. Опасност од нарушавања слободе кретања и физичке безбедности ученика и особља Школе, а од лица неовлашћено присутних у објектима и дворишту Школе,
6. Опасност од промета и коришћења супстанци зависности као што су:наркотици, алкохол, дуван,
7. Опасност која може настати услед непоштовања основних хигијенско - санитарних норми,
8. Опасност која може настати услед непоштовања правила дефинисаних актом -Правила понашања у Прехрамбено-хемијској школи,
9. У случају дојаве о присуству експлозивних средстава у објекту Школе,
10. У случају повишене приправности услед потенцијалних терористичких аката, у складу са мерама које прописује Влада РС и МУП.

 Заштита и безбедност ученика од поступака других лица обухвата:

1. заштиту и безбедност живота и тела,
2. заштиту и безбедност од сексуалног и других врста узнемиравања и злостављања,
3. заштиту и безбедност од дискриминације
4. заштиту и безбедност од повређивања психичког интегритета личности (вређање, понижавање и слично).

Мере, начини и поступци заштите и безбедности из овог Правилника у корелацији су са мерама заштите и безбедности ученика, запослених, трећих лица и објекта Школе утврђеним другим одговарајућим општим актима Школе.

**3. НАЧИНИ И ПОСТУПЦИ ЗАШТИТЕ И БЕЗБЕДНОСТИ УЧЕНИКА**

***Члан 6.***

 Заштиту ученика спроводе сви запослени, а посебно дежурни наставници и овлашћена лица ангажована за обављање послова физичког обезбеђења, лица задужена за праћење и спровођење мера безбедности и зудравља на раду и заштите од пожара и овлашћени припадници МУП -а.

***Члан 7.***

Дежурство у Школи обавља дежурни наставник и помоћно-техничко особље, у складу са захтевима наставе.

 Дежурство почиње 15 минута пре почетка наставе, а завршава се 10 минута након завршетка последњег часа.

 За време трајања наставе и других активности, закључана су улазна врата за ученике, осим на почетку првог часа у сменама када је овај улаз откључан првих 15 минута од печетка часа. За време часа нема уласка или изласка из Школе, осим у оправданим случајевима уз одобрење предметног или дежурног наставника.

Улазна врата за ученике откључавају се за време великих и малих одмора.

Ученицима је забрањено коришћење главног школског улаза, код кога дежурају одређени дежурни ученици. Дежурни ученици евидентирају посете родитеља и трећих лица у за то одређеној евиденцији. Распоред дежурства, по два ученика у смени, одређује одељенски старешина.

 За откључавање улазних врата овлашћени су запослени на помоћно-техничким пословима и лица на физичком обезбеђењу објекта.

 Пре почетка наставе, радник на одржавању објекта и хигијеничари проверавају стање школских просторија и предузимају мере за отклањање уочених недостатака, односно о већим проблемима обавештавају директора, помоћника директора или секретара Школе.

 Када се у Школи не изводи настава нити друге активности, сва улазна врата на школској згради су закључана, о чему брину и одговорни су хигијеничари.

***Члан 8.***

 Школа ради у две смене и сваког радног дана има потребан број дежурних наставника у смени. Дежурство наставника се одвија према утврђеном распореду дежурства.

Дежурни наставник је у обавези да у току свог дежурства обилази школски простор, води рачуна о томе да се настава неометано одвија, да влада ред и дисциплина, евидентира одсутне наставнике као и сва запажања и догађаје у току дежурства и води евиденцију у књизи дежурства.

Дежурни наставници носе посебну ознаку.

***Члан 9.***

 Дежурни наставник обавезан је да на дежурство дође 15 минута пре почетка наставе и да води рачуна о благовременом почетку наставе. У случају одсуства неког наставника, обавештава управу Школе, како би се предузеле мере за обезбеђивање замене.

Дежурни наставник укључује се у решавање или решава евентуалне конфликте међу ученицима и брине о њиховој општој безбедности у Школи. Води евиденцију у књизи дежурства, а о евентуалним проблемима обавештава директора, помоћника директора, педагога или психолога Школе.

***Члан 10.***

 Сви наставници су дужни да у Школу дођу 10 минута пре почетка наставе, да на крају сваког часа, односно наставе, напусте учионицу (кабинет) тек пошто из ње испрате све ученике и исту закључају.

***Члан 11.***

 Школа је дужна да организује ванредна дежурства наставника у складу са планираним активностима (приредбе, такмичења, излети, посете...)

***Члан 12.***

 Наставник који организује допунски, додатни, припремни час, претчас, слободне или неке друге активности, дужан је да 10 минута раније сачека ученике у холу Школе и брине о боравку ученика у Школи од почетка до краја ових активности.

***Члан 13.***

 Директор Школе и помоћник директора одговорни су за израду распореда дежурства и контролу његовог извршавања.

***Члан 14.***

 Помоћно - техничко особље помаже дежурним наставницима у контроли присуства и кретања трећих лица кроз Школу.

***Члан 15.***

 У објектима Школе, школском дворишту и на свим организованим, од стране Школе, екскурзијама, излетима, посетама, приредбама, рекреативној настави, итд., строго је забрањена куповина, продаја и употреба алкохола и наркотика за ученике и наставнике.

 Случај из предњег става се одмах пријављује директору или помоћнику директора Школе ради предузимања законских мера.

***Члан 16.***

 У случају да дође до повреде ученика у Школи, ученику треба одмах пружити прву помоћ, а ако је у питању тежа телесна повреда ученика, након указане прве помоћи, контактирати службу хитне помоћи или одмах одвести ученика у најближу здравствену установу. Обавезно обавестити родитеље.

Прву помоћ у случају повреде или здравствених проблема ученика дужни су да пруже сви запослени према својим могућностима и знању.

***Члан 17.***

 Школа је дужна да обезбеди ормарић са прописаним санитетским средствима за пружање прве помоћи, са спољне стране обележен знаком црвеног крста.

***Члан 18.***

 Ради остваривања заштите и безбедности ученика од болести и повреда, Школа:

1) води бригу о уредности и чистоћи школских просторија и школског дворишта;

2) води бригу о обављању прописаних лекарских прегледа запослених и ученика;

3) према својим могућностима обезбеђује коришћење школског намештаја, наставних и других средстава који су безбедни за употребу и одговарају психофизичким својствима ученика;

4) према својим могућностима примењује стандарде и нормативе који се односе на школски простор, број ученика у одељењу и друге услове за обављање делатности;

5) обезбеђује надзор наставника или помоћног наставника за време рада на уређајима или са предметима који могу изазвати повреду, као и за време извођења активности које представљају потенцијалну опасност за настанак повреде;

6) предузима мере у случају промена код ученика које се односе на његово здравствено стање и о томе обавештава његовог родитеља;

7) родитеља ученика чије здравствено стање, према процени директора, наставника или стручног сарадника, може представљати опасност за друге ученике, обавезује да таквог ученика одведе на одговарајући преглед и забрањује му долазак на наставу и друге активности које организује Школа, док надлежни лекар не потврди да опасност не постоји.

 Ученика чије здравствено стање, према налазу надлежног лекара, представља опасност за остале ученике, родитељи не смеју слати на наставу нити на друге активности у организацији Школе.

**Служба физичког обезбеђења Школе**

***Члан 19.***

На основу одлуке Савета родитеља, у Школи се организује физичко обезбеђење објекта и лица од стране регистроване, лиценциране агенције за пружање услуге физичког обезбеђења.

Обезбеђење Школе на овај начин подразумева стално дежурство и активно физичко присуство радника обезбеђења за време дневног рада Школе.

Задатак радника обезбеђења је старање и спровођење свих прописаних мера за безбедност ученика у школској згради и у непосрдној близини школског објекта.

Међусобна права и обавезе уређују се уговором којим се прецизирају обавезе лица која раде на физичком обезбеђењу објекта, ученика и других лица.

***Члан 20.***

Поред физичког обезбеђења лица и имовине на начин утврђен чл.19. овог Правилника, уз сагласност Школског одбора, у Школи се може организовати и систем видео и аудио надзора којим би се покривале одређене просторије Школе где је потребно појачати мере безбедности и заштите, у складу са законом.

***Члан 21.***

 Непоштовање мера из овог Правилника од стране запослених у Школи повлачи дисциплинску одговорност запосленог.

***Члан 22.***

 Школа је у обавези да у сарадњи са надлежним органом локалне саоуправе обезбеди реализацију обавезног осигурања ученика у складу са пропсима.

**Заштита од пожара**

***Члан 23.***

Мере заштите од пожара изнете у овом Правилнику у потпуности су усаглашене са Законом о заштити од пожара.

У циљу ефикаснијег функционисања система противпожарне заштите, а ради безбедности ученика, особља и објеката Школе, Школа је посебно дужна да:

1. минимално поседује одговарајуће – законом прописане и исправне – уређаје, опрему и средства за гашење пожара,
2. обележи правце евакуације ученика и особља у случају избијања пожара,
3. уклони запреке и веће предмете који би представљали сметњу за евакуацију и ефикасно гашење пожара,
4. посебно обезбеди и осигура запаљиве материје и уређаје који евентуално могу бити изазивачи пожара или његовог бржег ширења.

***Члан 24.***

Уређаји, опрема и средства за гашење и спречавање настанка пожара, морају се одржавати у исправном стању, наменски користити и бити посебно означена, и увек лако доступни за евентуалну употребу.

**Заштита од струјног удара и удара грома**

***Члан 25.***

Мере и поступци заштите од струјног удара предузимају се према стандардима и упутствима који се примењују за постављање и одржавање електро инсталација инсталираних у објекту и дворишту Школе.

Мере заштите и обезбеђења од удара грома, предузимају се, такође, према нормативима и стандардима заштите од грома.

***Члан 26.***

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и/или здравље ученика.

Ради остваривања заштите и безбедности од удара грома, Школа редовнопроверава исправност громобранских инсталација.

**Заштита од поплава, земљотреса и других елементарних непогода**

***Члан 27.***

Мере, радње и поступци у циљу заштите и безбедности ученика, особља као и објекта Школе од поплава, земљотреса и других елементарних непогода спроводе се у сарадњи са надлежним телима и органима јединице локалне самоуправе, као део укупних мера које се предузимају за заштиту становништва од наведених опасности за територију општине Медијана, односно за територију Града Ниша.

**Заштита и безбедност на путу између куће и Школе**

***Члан 28.***

Школа пред надлежним органима покреће иницијативе ради побољшања безбедности у саобраћају на прилазима Школи (постављање “лежећих полицајаца”, семафора и других уређаја, обележавање пешачких прелазе, организовање дежурства саобраћајних полицајаца итд.).

**Заштита и безбедност ван зграде Школе и школског дворишта, за време остваривања образовно-васпитног рада и других активности које организује Школа**

***Члан 29.***

 На остваривање заштите и безбедности ученика за време боравка на екскурзији и излету, као и за време извођења других активности ван зграде Школе и школског дворишта, примењују се сходно одредбе овог Правилника.

***Члан 30.***

Приликом избора понуђача за извођење излета или екскурзија и сличних активности са ученицима, Школа ће посебну пажњу посветити његовој оспособљености за остваривање заштите и безбедности ученика за време активности која се организује.

 Оспособљеност понуђача за остваривање заштите и безбедности ученика односи се нарочито на:

 1) поседовање одговарајуће лиценце за рад;

2) кадровску и техничку опремљеност за организовање путовања ученика.

**Заштита ученика од насиља, злостављања и занемаривања**

***Члан 31.***

 Заштита ученика од насиља, злостављања и занемаривања спроводи се у складу са Програмом за заштиту ученика од насиља, злостављања и занемаривања који је на нивоу Школе донет на основу законских прописа и Посебног протокола Министарства просвете Републике Србије.

**4. Сарадња са државним органима и УСТАНОВАМА**

* 1. **Сарадња са органима локалне самоуправе**

***Члан 32.***

 Са органима локалне самоуправе Школа сарађује по питањима обезбеђивања финасијских средстава и других услова за спровођење мера безбедости и заштите ученика које су предвиђене овим Правилником, као и за реализацију обевезног вида осигурања ученика и запослених.

**2) Сарадња са Министарством просвете РС**

***Члан 33.***

 У сарадњи са Министарством просвете РС, Школа се стара да сви облици образовно-васпитног рада теку без застоја и проблема, да свеукупни односи учесника наставног процеса буду такви да ученици Школе буду заштићени од свих облика дискриминације и насиља.

Школа ће се консултовати са надлежним службама Министарства просвете у вези са решавањем проблема из области безбедности ученика у Школи.

**3) Сарадња са Министарством за инфраструктуру**

***Члан 34.***

 Школа даје предлоге надлежним службама да хоризонтална и вертикална саобраћајна сигнализација у околини Школе буде постављена на начин на који ће се обезбедити максимална безбедност ученика приликом доласка и одласка из Школе.

**4) Сарадња са Министарством унутрашњих послова**

***Члан 35.***

 Овај вид сарадње одвија се првенствено кроз свакодневни обилазак Школе и околине од стране патроле МУП Ниш, ради контролисања услова за несметан рад Школе и спречавања настанка потенцијалних проблема.

 Школа, такође, остварује и сарадњу са надлежним инспекторима службе за малолетничку деликвенцију, којима се пријављује свака ситуација у Школи или у понашању ученика која може угрозити безбедност других ученика Школе.

 У време ваннаставних активности везаних за Школу (екскурзије, излети и сл.), Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време трајања путовања.

 Од надлежних органа Управе саобраћајне полиције Школа ће тражити да се обезбеди појачана контрола саобраћајница у околини Школе, а у сарадњи са њима Школа ће серијом предавања и приказивања филмова о понашању ученика у саобраћају и познавању саобраћајних прописа подизати ниво образовања ученика у овом смислу.

Педагошко-психолошка служба Школе, у сарадњи са одељењским старешином, остварује увид у породичне прилике и свако уочено злостављање деце пријављује надлежним службама Министарства унутрашњих послова.

**5) Сарадња са Центром за социјални рад**

***Члан 36.***

 Педагошко-психолошка служба Школе, у сарадњи са одељењским старешином, остварује увид у породичне прилике и у случају да уочи промене у понашању и учењу ученика или када се констатује да постоји недовољна брига и надзор у породици, обраћа се Центру за социјални рад у Нишу, у циљу предузимања мера ради пружања помоћи ученику.

***5.* ПРЕЛАЗНЕ И ЗАВРШНЕ ОДРЕДБЕ**

***Члан 37.***

 Измене и допуне овог Правилника врше се на исти начин и по поступку за његово доношење.

***Члан 38***.

 Овај Правилник ступа на снагу осмог дана од дана објављивања на огласној табли Школе од када ће се и примењивати.

 Школски одбор

П р е д с е д н и к

\_\_\_\_\_\_\_\_\_\_\_\_\_\_\_\_\_\_\_\_\_\_\_

 *Јоцић Александар*